Puk Lippmann
Puk Lippmann, f. 1945, dansk væver, uddannet på Vibeke Klints værksted 1966-70. Puk Lippmann væver både brugstekstiler og unikaarbejder og designer også industritekstiler. Med udstillingen af fem gulvtæpper, Dialog med Bindesbøll (1995), på Thorvaldsens Museum og Tæppe til Rigets Midte (s.å.) til Folketingets Vandrehal på Christiansborg slog hendes sans for rumudsmykning for alvor igennem. Disse arbejder er præget af en stram og enkel geometri ligesom tæpperne til Egetræssalen i Statsministeriet (1996) og Carlsberg Akademi (2000).
Udsmykningen af DSB-hovedsædets mødesal og reception (2002) er udført i samarbejde med tekstilkunstneren Astrid Krogh (f. 1968), mens det mægtige håndtuftede tæppe med valmuedekoration i Københavns Universitets tidligere Konsistoriesal (2005) har Hans J. Wegners mødebord og –stole som medspillere.
Til Ny Carlsberg Glyptotek leverede Puk Lippmann i 2008 et festtæppe, til Trinitatis Kirke i København i 2014 et bryllupstæppe. 2010-11 designede hun fire messehageler til Roskilde Domkirke.
Puk Lippmann modtog i 1997 Thorvald Bindesbøll Medaljen.